Ζακέτες και κονκάρδες

Θα ξεκινήσουμε διαβάζοντας ένα απόσπασμα από τα Χρονικά του Φρουασάρ τα οποία αφηγούνται και βλέπουν, με τα μάτια των ιπποτών, ένα μεγάλο μέρος των γεγονότων του 100ετούς πολέμου. Πρόκειται για ένα «μπεστ-σέλλερ» του 14ου αιώνα:

*Μετά την απελευθέρωση του βασιλιά της Ναβάρας συνέβη μια αξιοθαύμαστη αναταραχή σε πολλά μέρη του βασιλείου της Γαλλίας, τόσο στη χώρα του Μπωβαί, του Μπρι όσο και στον ποταμό Μάρνη, στη χώρα του Βαλουά, του Λαν, στο Κουσί και γύρω από την πόλη της Σουασόν. Μαζεύτηκαν δηλαδή στην περιοχή του Μπωβαί, άνθρωποι από τις κωμοπόλεις, χωρίς αρχηγό. Ήταν δεν ήταν εκατό. Και είπαν πως όλοι οι ευγενείς του βασιλείου, ιππότες και σκουτάριοι, ντρόπιαζαν και πρόδιδαν το βασίλειο και πως θα’κανε μεγάλο κακό όποιος θα τους κατέστρεφε. [...] ξεκίνησαν μετά χωρίς άλλη απόφαση και χωρίς όπλα, μόνο με τα ραβδιά τους και τα μαχαίριά τους και πήγαν στο μέγαρο ενός ιππότη εκεί κοντά. Διέρρηξαν το μέγαρο και σκότωσαν τον ιππότη και τη σύζυγο και τα παιδιά, μεγάλα και μωρά, κι έκαψαν το σπίτι. Πήγαν μετά σ’ έναν άλλο πύργο κι εκεί έκαναν χειρότερα. Έπιασαν δηλαδή τον ιππότη και τον έδεσαν [...] και βίασαν μπροστά του οι περισσότεροι τη γυναίκα του και την κόρη του, και μετά σκότωσαν τη γυναίκα που ήταν έγκυος και την κόρη του κι έκαψαν και κατεδάφισαν τον πύργο. Έτσι έκαναν σε πολλά άλλα μέγαρα και πύργους. Και πολλαπλασιάστηκαν κι έγιναν μέχρι 6000 και απ’ όπου περνούσαν πήγαιναν κι άλλοι μαζί τους, καθώς τους ακολουθούσαν οι όμοιοί τους. [...] οι άγριοι αυτοί, χωρίς αρχηγό και χωρίς οπλισμό, έκλεβαν κι έκαιγαν τα πάντα, και σκότωναν και βίαζαν γυναίκες και παρθένες, χωρίς οίκτο και χωρίς έλεος, σα λυσσασμένα σκυλιά. Ποτέ χριστιανοί και σαρακηνοί δεν είχαν κάνει μεταξύ τους παρόμοια πράγματα [...] κι όποιος έκανε τα χειρότερα, αυτός εκτιμώνταν περισσότερο και γινόταν αρχηγός τους [...] δεν θα τολμήσω να γράψω ή να αφηγηθώ τα φριχτά που διέπρατταν πάνω στις γυναίκες, αλλά μεταξύ των άλλων [...] σκότωσαν ένα ιππότη και τον σούβλισαν και τον έψησαν στη σούβλα μπροστά στα μάτια της γυναίκας του και των παιδιών του. κι αφού καμιά δωδεκαριά βίασαν τη γυναίκα του, θέλησαν να τους υποχρεώσουν να φάνε το σώμα του. [...] και διάλεξαν ένα βασιλιά ανάμεσά τους, τον χειρότερο των κακών, [...] κι αυτός ονομαζόταν Ζακ Μπονόμ (Jacques Bonhomme). [...] Κι αν ο Θεός δεν θεράπευε με τη χάρη του, η κακοτυχία θα είχε πολλαπλασιαστεί και όλοι οι οικισμοί θα είχαν καταστραφεί και η αγία Εκκλησία στη συνέχεια, και όλοι οι πλούσιοι, σε όλες τις χώρες, καθώς έκαναν τέτοιοι άνθρωποι στις χώρες μεταξύ του Μπρι και του Περτουά. Και αποφασίστηκε όλες οι γυναίκες και οι κοπέλλες, και οι ιππότες και οι σκουτάριοί τους, που μπορούσαν να ξεφύγουν απ’ αυτούς, να καταφύγουν στην πόλη του Μω [...].*

Τα γεγονότα αυτά, που αναφέρονται σε μια εμβληματική εξέγερση της υπαίθρου, μια *Ζακερί*, όπως έχει επικρατήσει να ονομάζονται έκτοτε αυτές οι ξαφνικές και βίαιες αντιδράσεις του κόσμου της υπαίθρου. Όσο για την ετυμολογία της λέξης ζακερί, άλλοι την αποδίδουν στο χαρακτηριστικό ένδυμα των χωρικών, άλλοι στο όνομα του σχεδόν μυθικού αρχηγού τους, του Ζακ Μπονόμ, του «Ανθρωπάκου» δηλαδή. Τα γεγονότα στα οποία αναφερθήκαμε είναι ακατανόητα αν δεν τοποθετηθούν σε ένα γενικότερο κλίμα πολιτικής και κοινωνικής ανωμαλίας που είχε επιδεινωθεί και συνέχισε να επιδεινώνεται για πάνω από δυο χρόνια πριν συμβούν όλα αυτά. Για την κατανόησή τους, πρέπει να αφήσουμε τις περιοχές στις οποίες αναφερόνταν τα αποσπάσματα των Χρονικών, και να μεταφερθούμε στο ίδιο το Παρίσι και δυο χρόνια πριν από αυτά τα γεγονότα.

Το 1356, συγκεκριμένα στις 19 Σεπτεμβρίου, ο βασιλιάς της Γαλλίας ο Ιωάννης ο Καλός –Καλός τότε σήμαινε Ανδρείος – έχοντας χάσει τη μοιραία μάχη του Πουατιέ, έπεφτε αιχμάλωτος των Άγγλων. Η αιχμαλωσία τού βασιλιά άφηνε το βασίλειο χωρίς κυβέρνηση. Δυο άνθρωποι ανέλαβαν την αποκατάσταση της διαταραγμένης εξουσίας: ο διάδοχος του θρόνου και γιός του αιχμάλωτου βασιλιά, ο Κάρολος, και ο πρεβότος των εμπόρων της πόλης του Παρισιού, Στέφανος Μαρκέλος. Ο δελφίνος ήταν δεν ήταν 18 χρονών και καχεχτικός στην εμφάνιση. Βρέθηκε μόνος του, αφού δεν μπορούσε να υπολογίσει ούτε στους ευγενείς, που είχαν χάσει την αξιοπιστία τους εξαιτίας της πρόσφατης ατιμωτικής ήττας, ούτε στον πληθυσμό της πρωτεύουσας, που διακρατούνταν από ένα πνεύμα δυσπιστίας απέναντι στους ανθρώπους που είχαν χάσει τον πόλεμο. Ο Στέφανος Μαρσέλος ενσάρκωνε το πνεύμα των μεταρρυθμίσεων, των σχεδόν ανατρεπτικών, που κυριαρχούσε στο Παρίσι. Ήταν ένας πλούσιος υφασματέμπορος και πρεβότος, δηλαδή πρόεδρος των εμπόρων του νερού, εκείνων που αρμάτωναν σκάφη στον Σηκουάναˑ το αξίωμά του συνοδευόταν από δικαστικές και διοικητικές δικαιοδοσίες στις αγορές. Είχε στη διάθεσή του μια γραφειοκρατική οργάνωση που στεγαζόταν στο «Μέγαρο στις κολόνες», στη δεξιά όχθη του Σηκουάνα. Η σύγκρουση μεταξύ του διαδόχου και του πρεβότου του εμπόρων ξεκίνησε στη Γενική Συνέλευση των Τάξεων, τα χρόνια 1356 – 1357. Ο διάδοχος ήταν υποχρεωμένος να τις συγκαλέσει, για να ζητήσει την οικονομική τους ενίσχυση, ακούγοντας όμως πρώτα τις παρατηρήσεις τους και τις απαιτήσεις τους. Οι εκπρόσωποι των αστών είχαν την πλειοψηφία και κατευθύνονταν από τον Στέφανο Μαρσέλο κι έναν επίσκοπο, τον Ροβέρτο Λε Κοκ (Robert le Coq), που είχε υπηρετήσει, πριν γίνει επίσκοπος, ως σύμβουλος του βασιλιά και ως δικαστικός αξιωματούχος. Οι απαιτήσεις των εκπροσώπων των τάξεων ήταν οι εξής: αποκατάσταση των νομισματικών υποτιμήσεων, απομάκρυνση των βασικών συμβούλων του διαδόχου και απελευθέρωση ενός φυλακισμένου διεκδικητή του θρόνου, του βασιλιά της Ναβάρας, του Κάρολου του Κακού, που παρά την κακή του φήμη και τις δολοφονίες που είχε διαπράξει, ήταν ένα είδος λαϊκού ήρωα, ιδιαίτερα προσφιλή στον παρισινό όχλο και σε μιά μερίδα ευγενών. Σπουδαίος ρήτορας επιπλέον. Μια από τις απαιτήσεις, τέλος, των εκπροσώπων των τάξεων, ήταν η σύσταση ενός κυβερνητικού συμβουλίου που θα το απάρτιζαν μέλη τους, τα οποία θα συμβούλευαν τον διάδοχο και εν ανάγκη θα έλεγχαν τις πράξεις του. Οι όροι αυτοί περιόριζαν τις κινήσεις του διαδόχου, τον υποχρέωναν να απομακρύνει σημαντικούς γι’ αυτόν συνεργάτες του και ουσιαστικά τον έθεταν υπό τον έλεγχό της Συνέλευσης. Ο διάδοχος προσπάθησε να αντιδράσει, καθυστερώντας και αποφεύγοντας την υλοποίηση των αποφάσεων. Η πρώτη περίοδος των εργασιών έληξε, οι αντιπρόσωποι έφυγαν για τις πόλεις τους και τις περιοχές τους, χωρίς καμιά ουσιαστική απόφαση. Τις αρχές του επόμενου έτους, του 1357, ο Στέφανος Μαρσέλος και ο Ροβέρτος Λε Κοκ, όπλισαν τους οπαδούς τους μέσα στο Παρίσι και ανέβασαν τους καταγγελτικούς τόνους, στρεφόμενοι κατά της διακυβέρνησης του διαδόχου. Του κατέθεσαν τους όρους τους, ένα κείμενο που ονομάστηκε το Μέγα Διάταγμα (Grande Ordonnance). Επέβαλαν συγκεκριμένα στον διάδοχο να αποκαταστήσει κάθε κατάχρηση στην άσκηση της διοίκησης και της δικαιοσύνης, προνοώντας με πολλά μέτρα προστασίας υπέρ των αδυνάτων και των λαϊκών τάξεων. Σε αντάλλαγμα ο διάδοχος θα λάμβανε οικονομική ενίσχυση για την πολεμική του προσπάθεια, αλλά τα κεφάλαιά της θα τα διαχειρίζονταν οι εκπρόσωποι της Γενικής Συνέλευσης των Τάξεων. Η προσπάθεια συνεργασίας που ξεκίνησε μεταξύ της βασιλικής εξουσίας και των εκπροσώπων των τάξεων, πνίγηκε γρήγορα μέσα σε μια αιματηρή επανάσταση. Ας παρακολουθήσουμε εν συντομία τις κυριότερες φάσεις της.

Ο διάδοχος, αν και ονομάστηκε αντιβασιλέας – και τούτο για να έχουν ισχυρότερη νομιμοποίηση οι μεταρρυθμίσεις – παρέμενε αρνητικός απέναντι στα αιτήματα των τάξεων και ήταν αποφασισμένος να μην υποταχθεί στη βούληση των διάφορων μερίδων συμφερόντων που απάρτιζαν τη Γενική Συνέλευση και δραστηριοποιούνταν στο Παρίσι. Οι επικεφαλής των εξεγερμένων, ο Στέφανος Μαρσέλος και ο Ροβέρτος Λε Κοκ, σε μια κίνηση αντιπερισπασμού και ίσως για να προκαλέσουν ένα αντίπαλο πολιτικό δέος, συμμάχησαν με τον διεκδικητή του θρόνου, τον βασιλιά της Ναβάρας, τον Κάρολο τον Κακό. Η κίνησή τους αυτή υπήρξε μοιραία ως προς την πολιτική τους νομιμοποίηση, αφού ο Κάρολος ο Κακός και βασιλιάς της Ναβάρας θεωρούνταν από πολλούς άνθρωπος των Άγγλων. Άλλωστε οπλισμένες ομάδες Αγγλοναβαραίων είχαν σιγά-σιγά προωθηθεί στα περίχωρα του Παρισιού και έλεγχαν την τροφοδοσία του. Ο διάδοχος εκμεταλλεύτηκε τη δυσαρέσκεια που προκλήθηκε στον λαό από τα προβλήματα επισιτισμού. Συγκέντρωσε τις δικές του στρατιωτικές δυνάμεις έξω από τα τείχη και τόλμησε να απευθυνθεί στον παρισινό λαό, εμφανιζόμενος στη αγορά της πόλης. Ο Στέφανος Μαρσέλος προχώρησε σε μια τρομοκρατική κίνηση, ίσως για να τρομοκρατήσει τον διάδοχο, δείχνοντάς του την πραγματική του δύναμη. Στις 22 Φεβρουαρίου του 1358 εισέβαλε στο παλάτι με 400 βιοτέχνες της πόλης και μπροστά στα μάτια του βασιλιά δολοφόνησε δυο από τους συμβούλους του, τους στρατάρχες της Νορμανδίας και της Καμπανίας. Το αίμα τους αναπήδησε πάνω στο ένδυμα του νεαρού ηγεμόνα. Υπό το καθεστώς του τρόμου, ο διάδοχος δέχτηκε από τα χέρια του Μαρσέλου τον δίχρωμο σκούφο των επαναστατών, που είχε τα χρώματα της πόλης του Παρισιού, το μπλέ και το κόκκινο. Σε ένα πίνακα του 19ου αι. που εκτίθεται στο μουσείο του κήπου του Λουξεμβούργου, ο ζωγράφος Λουί Μελένγκ (L. Mélingue), αναπαριστά την σκηνή φέροντας τον Στέφανο Μαρσέλο να δίνει τον δικό του σκούφο στον διάδοχο, και να συμβολίσει έτσι την προστασία που του παρείχε ο παρισινός λαός. Στην ουσία των πραγμάτων, ο διάδοχος ήταν φυλακισμένος στο Παρίσι και ένα μήνα μετά καταφέρνει να δραπετεύσει, αποφασισμένος να οργανώσει την αντεπανάστασή του και να επιστρέψει κυρίαρχος.

Οι επαναστάτες βρέθηκαν τώρα πολιορκημένοι και σε αναζήτηση συμμαχιών, εκτός των τειχών. Ο Μαρσέλος οχύρωσε το Παρίσι και ήρθε σε επαφή με τους εξεγερμένους της υπαίθρου, αυτούς που αναφέραμε στην αρχή, τους Ζακ, και που εν τω μεταξύ πολιορκούσαν την πόλη του Μω, όπου είχαν καταφύγει η ίδια η σύζυγος, η αδελφή και η μητέρα του διαδόχου. Ο Στέφανος Μαρσέλος διαφωνούσε με τις υπερβολές των εξεγερμένων χωρικών, αλλά πίστευε ότι τους χρειαζόταν. Έστειλε δυο στρατιωτικά σώματα να τους βοηθήσει. Η συνεννόηση δεν κράτησε πολύ ο Στέφανος Μαρσέλος τους εγκατέλειψε. Ο σύμμαχος του στο Παρίσι, ο Κάρολος ο Κακός, στράφηκε εναντίον των εξεγερμένων χωρικών, και τους αντιμετώπισε στην περιοχή του Μπωβαί. Ακολούθησε γενική σφαγή των χωρικών. Με πολιορκημένο το Παρίσι, ο Μαρσέλος σκέφτηκε να παραχωρήσει την πόλη στον Κάρολο τον Κακό, ενόσω ο διάδοχος βρισκόταν στα ανατολικά της στην Βενσέν και ετοιμαζόταν για την επίθεσή του. Ο Μαρσέλος επιθεωρούσε την πύλη του Αγίου Αντωνίου, τον πλησίασε μια ομάδα πολιτών, οπαδών του διαδόχου. Αντάλλαξαν λόγια και πιάστηκαν στα χέρια. Εκεί δολοφονήθηκε ο Στέφανος Μαρσέλος, τις 31 Ιουλίου του 1358. Τρεις μέρες μετά ο διάδοχος έμπαινε θριαμβευτής στο Παρίσι, υπό τους πανηγυρισμούς του πλήθους. Πρότεινε γενική αμνηστεία.

 Ας κατέβουμε τώρα σε ένα άλλο επίπεδο ανάλυσης όλων των παραπάνω, ώστε να καταλάβουμε καλύτερα τους ανταγωνισμούς και τις εντάσεις και μέσω αυτών και τις συμπεριφορές των διαφόρων ομάδων και των διαφόρων πρωταγωνιστών.

Θα αρχίσουμε από το ίδιο το Παρίσι, αδιαμφισβήτητη πρωτεύουσα του Βασιλείου αλλά άκρως διαμερισματοποιημένη ως προς τις εξουσίες της. Το κέντρο της ήταν ένα-δυό νησιά μεταξύ δυο ποταμών, του Σηκουάνα και του Μάρνη. Ενώνονταν με γέφυρες αλλά δεν αποτελούσαν ένα ενοποιημένο σύνολο. Στο νότο τους ήταν διαμορφωμένη η πόλη των καθηγητών και του πανεπιστημίου, στο κέντρο βρίσκεται ο καθεδρικός ναός και το βασιλικό παλάτι, στον βορρά οι έμποροι και οι αγορές. Η εξουσία βρίσκεται στο κέντρο στο παλάτι, αλλά η πόλη του πανεπιστημίου στον νότο έχει τις δικές της αυτονομίες, όπως τις έχουν και πολλοί έμποροι στα ανατολικά, που δεν υπάγονται στις συντεχνίες και στις ρυθμίσεις τους, επειδή βρισκόντουσαν υπό τη δικαιοδοσία των ιπποτών του Ναού. Δυτικά της πόλης υπάρχει μια μοναστική πολιτεία, η μονή του Αγίου Γερμανού των Λειμώνων που με τα δικά της τείχη εμποδίζει κάθε επέκταση προς αυτή την κατεύθυνση. Η αγορά της πόλης δεν μπορούσε να αναπτυχθεί παρά μόνο προς τα βόρεια. Οι μοναχοί του Αγίου Γερμανού και οι εκκλησιαστικοί κύκλοι της Παναγίας των Παρισίων, συγκρούονταν ως προς τις δικαιοδοσίες τους με τη βασιλική εξουσία. είχαν τις δικές τους φυλακές από αιώνες και προέβαιναν στις δικές τους συλλήψεις. Στρέφονταν συχνά ακόμα και εναντίον των αξιωματούχων του βασιλιά. Το πανεπιστήμιο ήταν μόνιμα σε πόλεμο εναντίον του Αγίου Γερμανού και της Παναγίας των Παρισίων. Βοηθούσε έτσι τον βασιλιά στις μόνιμες αντιπαραθέσεις του με τους εκκλησιαστικούς. Αυτό άλλωστε τον είχε βοηθήσει να εξολοθρεύσει τους Ναΐτες ιππότες. Το πανεπιστήμιο αποτελούσε από μόνο του έναν λαό. Αλλά το πλήθος της πόλης βρισκόταν βόρεια, οι έμποροι, οι βιοτέχνες, ο λαός. Μπορούσαν λέγεται να παρατάξουν 20.000 άλογα και 30.000 φαντάρους (1313). Υπήρχαν κι άλλα ένοπλα σώματα, τοξότες, ασπιδοφόροι, και τάγματα οπλισμένων με σφυριά. Ανάμεσά τους έμποροι και Λομβαρδοί τραπεζίτες, δικηγόροι και αξιωματούχοι του μεγάλου δικαστηρίου, του ονομαζόμενου Παρλαμέντου και αξιωματούχοι του Ελεγκτικού Συνεδρίου. Πολλοί από τους πλούσιους αστούς αναλάμβαναν και αξιώματα στο παλάτι, άλλωστε σε αυτούς τους τελευταίους ανήκε και ο Στέφανος Μαρσέλος και η οικογένειά του. Ο φυσικός αρχηγός αυτού του μέρους του λαού δεν ήταν ο εκπρόσωπος του βασιλιά αλλά ο πρεβότος των εμπόρων, ο πρόεδρος όλων των επιμέρους σωμάτων της πόλης. Όταν το βασίλειο βρέθηκε ηττημένο και στερημένο από τον βασιλιά του, ήταν αναμενόμενο να πάρει το Παρίσι την πρωτοβουλία ανασυγκρότησης, και μέσα στο Παρίσι να την πάρει ο φυσικός του αρχηγός. Όλες οι πόλεις του βασιλείου, βόρεια του Παρισιού, επέλεξαν ως επικεφαλής των εκπροσώπων τους τον πρεβότο της πρωτεύουσας. Οι ευγενείς και ο κλήρος έστειλαν περιορισμένο αριθμό αντιπροσώπων. Επομένως η δύναμη στη Γενική Συνέλευση των Τάξεων ήταν στην πλευρά των αστών, και ιδίως των αστών του Παρισιού. Ήταν φυσικό να απαιτήσουν καλύτερη ενημέρωση για την τύχη και τη διαχείριση των φόρων που πλήρωναν. Και κυρίως να ρωτήσουν ποιός έφταιγε για την ήττα και που πήγαν τόσα λεφτά που είχαν διατεθεί από προηγούμενες συνελέυσεις. Γιατί δεν πληρώνονταν τα στρατεύματα, όταν ο βασιλιάς έδινε σε πλήρη πολεμική περίοδο 50.000 σκούδα σε ένα μόνο ιππότη του; Γιατί οι βασιλικοί αξιωματούχοι είχαν βρώμικα χέρια; Δεν έπρεπε κάποιοι απ’ αυτούς να τιμωρηθούν; Και γιατί ο βασιλιάς της Ναβάρας, ένας συγγενής του βασιλιά και θεωρητικά ένας διάδοχος του θρόνου να είναι στη φυλακή; Γιατί να μην επιτρέπεται σε 36 εκπροσώπους των τάξεων να πλαισιώνουν τον διάδοχο στη διακυβέρνηση; Ο διάδοχος, μπροστά σε αυτά τα αιτήματα, που οπωσδήποτε αν ικανοποιούνταν απειλούσαν τη φυσιογνωμία της εξουσίας του, προσπάθησε να κερδίσει χρόνο. Άλλωστε υπήρχαν «συνταγματικά» προβλήματα – η λέξη εντός εισαγωγικών –, όπως ισχυρίστηκε. «Μπορούσε ένας διάδοχος να κάνει τέτοιες παραχωρήσεις, χωρίς να έχει στεφθεί βασιλιάς; Ενόσω, μάλιστα, ο πραγματικός βασιλιάς βρισκόταν σε αιχμαλωσία;». Δεν έπρεπε να ζητηθεί η γνώμη του βασιλιά; Δεν έπρεπε οι αντιπρόσωποι των τάξεων να επιστρέψουν στις πατρίδες τους και να συμβουλευτούν σχετικά τους εντολοδόχους τους; Άλλωστε οι εκπρόσωποι των τάξεων του νότιου μέρους του βασιλείου φάνηκαν πιο συνεργάσιμοι και φήφισαν, χωρίς καθυστέρηση και όρους, τη βοήθεια που τους ζητούσε ο διάδοχος. Ο διάδοχος προφασίστηκε μάλιστα ότι έπρεπε να λείψει για να ζητήσει τη γνώμη του θείου του, αυτοκράτορα της Αγίας Ρωμαϊκής Αυτοκρατορίας. Η κατάσταση έξω από τα τείχη της πόλης ήταν ασφυκτική, επειδή οι άρχοντες, οι νικημένοι της μάχης του Πουατιέ επέστρεφαν και καταπίεζαν τους χωρικούς για να εξασφαλίσουν τα λύτρα απελευθέρωσης που τους είχαν επιβάλει οι Άγγλοι. Σ’ αυτή τους τη στάση θα αναγνωρίσουμε την κυριότερη αφορμή της εξέγερσης των χωρικών, στην οποία αναφερθήκαμε και στην οποία θα επανέλθουμε. Επιπλέον, στην ύπαιθρο πάντα, δρούσαν ανεξέλεγτες ομάδες απότακτων πολεμιστών λεηλατούσαν και βασάνιζαν για να αποσπάσουν ό, τι μπορούσαν από τους χωρικούς. Όπως αναφέρει ένας ανώνυμος χρονικογράφος: *καθώς ο δούκας της Νορμανδίας, ο νόμιμος άρχοντας της περιοχής δεν ήταν σε θέση να αντιμετωπίσει την κατάσταση, ένα μεγάλο μέρος του αγροτικού κόσμου έτρεχε προς το Παρίσι, με γυναίκες και παιδιά. Την ίδια τύχη είχαν οι καλόγεροι και οι καλόγριες.*

Οι απαιτήσεις της συνέλευσης των τάξεων παρουσιάζονται στον διάδοχο μέσα σ’ αυτό το κλίμα (Φεβρουάριος – Μάρτιος του 1357). Ζητούσαν κυρίως την απομάκρυνση συμβούλων και τη συμμετοχή των εκπροσώπων στη διαχείριση των υποθέσεων του βασιλείου, τόσο στο Παρίσι όσο και στην περιφέρεια. Θα του έδιναν σε αντάλλαγμα τους μισθούς 30.000 στρατιωτών. Αλλά οι δαπάνες θα ελέγχονταν. Θα απαγορεύονταν οι στρατολογήσεις χωρίς την άδεια των εκπροσώπων της συνέλευσης. Θα απαγορεύονταν οι ιδιωτικοί πόλεμοι μεταξύ ευγενών. Θα απαγορεύονταν οι επιτάξεις. Θα απαγορεύονταν οι εκποιήσεις δημόσιας περιουσίας προς όφελος ανθρώπων του βασιλιά. Θα επιβαλλόταν αυστηρός περιορισμός των κρατικών δαπανών. Οι αξιωματούχοι της δικαιοσύνης δεν θα μπορούσαν να ασκούν εμπορικές δραστηριότητες. Και άλλα παρόμοια αιτήματα, που δείχνουν περισσότερο μια τάση συνεργασίας της πόλης, παρά μια επαναστατική τάση προς την ανατροπή. Αλλά κάθε αίτημα εμπεριείχε εν δυνάμει και μια ανατροπή εις βάρος της βασιλικής εξουσίας. Εν δυνάμει πάντα, μπορούμε να δούμε σε αυτό το Μέγα Διάταγμα μια υποκατάσταση της μοναρχίας από τη συνέλευση των τάξεων, μια πολιτεία στη θέση μιας μοναρχίας. Υπήρχε όμως άλλο πολιτικό υποκείμενο, υπήρχε άλλη αναπαράσταση της εξουσίας εξόν από τη βασιλική; Η απάντηση είναι μάλλον εύκολη. Η μόνη εξουσία που ενσαρκωνόταν πλήρως ήταν αυτή που ενσάρκωνε η βασιλεία. Οι απαιτήσεις της συνέλευσης των τάξεων, μπορεί να διατυπώθηκαν στο όνομα ολόκληρου του βασιλείου, ήταν όμως κυρίως το προϊόν μιας κοινότητας, της παρισινής, την οποία οι υπόλοιπες πολιτικές συνιστώσες μπορούσαν να εγκαταλείψουν. Οι ευγενείς παρότρυναν τον διάδοχο να μην δεχτεί τις απαιτήσεις. Αυτοί ούτως ή άλλως μισούσαν τους αστούς του Παρισιού και τους ανθρώπους της πόλης. Ο διάδοχος πιεζόταν από δυο μεριές, μια ήταν με τους μεν, μια με τους δε. Προέκυψε έτσι μια γενική παραλυσία. Κανείς δεν τολμούσε να κινηθεί. Δεν υπήρχε πλέον βασίλειο και στην ύπαιθρο επικρατούσε η ληστεία. Η κοινότητα του Παρισιού προσπάθησε να αντιδράσει. Σ’ αυτό το κρίσιμο σημείο των πραγμάτων, προέκυψε και ένας άλλος πολιτικός παράγοντας, που το μουδιασμένο Παρίσι, τον θεώρησε ως ένα εν δυνάμει σύμμαχό του, εναντίον των ευγενών που περιέβαλαν τον διάδοχο. Κι αυτός ο άλλος παράγοντας ήταν ο διεκδικητής του θρόνου που προαναφέραμε, ο βασιλιάς της Ναβάρας, ο Κάρολος ο Κακός. Τον λάτρεψαν οι πολίτες του Παρισιού, που παρά τις διεκδικήσεις τους έβλεπαν στο πρόσωπό του έναν ωραίο ιππότη, ικανό να αναστρέψει την κρίση της ιπποσύνης. Τον απελευθέρωσε από τη φυλακή του σ’ ένα κάστρο της Πικαρδίας, ένας άνθρωπος της εμπιστοσύνης του Στέφανου Μαρσέλου. Τον χρειαζόταν ίσως ως άνθρωπο του πολέμου, εναντίον των ευγενών που περιστοίχιζαν τον διάδοχο. Τον χρεαζόταν ίσως για το βασιλικό αίμα του, που θα μπορούσε να αντικαταστήσει τον διάδοχο. Το πλήθος τον δέχτηκε με δάκρυα χαράς, καθόσον το πλήθος είναι πάντα γενναιόδωρο με τους αδικημένους και τους δυστυχισμένους. Ακόμα κι αν αυτοί είναι εγκληματίες. Άλλωστε μίλησε ωραία στον λαό της αγοράς. Ανέπτυξε το θέμα της δικαιοσύνης, ξεκινώντας στα λατινικά: «Ο Κύριος», είπε, «είναι δίκαιος και αγάπησε τη δικαιοσύνη. Το πρόσωπό του κοίταξε την ισότητα». Θεωρούσε ότι είχε αδικηθεί ο ίδιος, ενώ ήθελε να πεθάνει για την υπεράσπιση του βασιλείου, σαν πραγματικός Γάλλος. Μίλησε για ώρες, τελείωσε μετά το βραδυνό φαγητό. Έτρεξαν να του προσφέρουν χρήματα, ζήτησε να του δώσουν επαρχίες ολόκληρες. Οι Παριζιάνοι πίστευαν πως αν του έδιναν ό, τι ζητούσε, η ειρήνη στην ύπαιθρο θα αποκαθιστούνταν. Ζητούσαν από τον διάδοχο να τον ικανοποιήσει ως προς τις απαιτήσεις του. Κάτω απ’ αυτήν την πίεση ο διάδοχος υποσχέθηκε ακόμα μια φορά να ικανοποιήσει όλα τα αιτήματα των Παριζιάνων. Τότε συνέβη ένα τραγικό γεγονός, μια θρυαλλίδα που αναζωπύρωσε τη δυσπιστία και τη δυσαρέσκεια μεταξύ της πόλης και του διαδόχου. Ένας αξιωματούχος του τελευταίου δολοφονήθηκε, επειδή αρνούνταν να πληρώσει ένα άλογο που είχε αποκτήσει για λογαριασμό του στέμματος. Ο δολοφόνος του αναζήτησε άσυλο σε μια εκκλησία. Οι άνθρωποι του διαδόχου παραβίασαν το άσυλο, τον συνέλαβαν και τον κρέμασαν. Αντέδρασε ο επίσκοπος γι’ αυτήν την κατάφορη παραβίαση της εκκλησιαστικής ασυλίας και των ειδικών προνομίων της Εκκλησίας. Ζήτησε το πτώμα του κρεμασμένου και το ενταφίασε με όλες τις τιμές. Ο κίνδυνος μιας γενικευμένης σύγκρουσης ήταν άμεσος. Για να ενθαρρύνει τους Παριζιάνους, ο Στέφανος Μαρσέλος τους ζήτησε να φορέσουν σκούφους με τα χρώματα της πόλης, το μπλε και το κόκκινο. Θα έβλεπαν έτσι ότι είναι οι περισσότεροι και άρα ποι πιο δυνατοί. Οι αστοί δεν αρκέστηκαν σ’ αυτό, φόρεσαν και κονκάρδες, γαλάζιες και βυσινί, με το σύνθημα «Μέχρι τέλους», δηλώνοντας ότι θα ζούσαν και θα πέθαιναν μαζί με τον αρχηγό τους. Για τους «επαναστατημένους» ήταν θέμα επιβίωσης να εξαγάγουν την «επανάσταση». Ο Στέφανος Μαρσέλος έγραψε και σε άλλες πόλεις, ζητώντας από τους πολίτες τους να φορέσουν τον σκούφο της «επανάστασης». Δυο πόλεις το έκαναν, η Αμιένη και η Λαν. Οι υπόλοιπες το υποσχέθηκαν αλλά δεν τήρησαν την υπόσχεσή τους. Και εντωμεταξύ η κατάσταση χειροτέρευε και η ύπαιθρος μαζευόταν στο Παρίσι. Τα αγαθά άρχισαν να σπανίζουν, οι τιμές ανέβαιναν. Η λαϊκή δυσαρέσκεια μεγάλωνε, τα παράπονα έφταναν στον πρεβότο, ζητώντας ευθύνες και από τον διάδοχο και την αυλή του. Δημιουργούνταν μικροεπεισόδια. Ο Μαρσέλος ζητούσε από τον διάδοχο, να παίξει τον ρόλο του, να επιβάλει τάξη στην ύπαιθρο, να αποκαταστήσει την κυκλοφορία των αγαθών, να ανασχέσει τις ομάδες ατάκτων που λυμαίνονταν την ύπαιθρο. Ο διάδοχος του απάντησε: – «Θα το έκανα ευχαρίστως, αν είχα τα μέσα. Αυτός που εισπράττει τα δικαιώματα και έχει τα κέρδη, αυτός ας πάει να φυλάξει το βασίλειο». Ακολούθησε μια εξίσου δυσάρεστη ανταλλαγή λόγων και ο Μαρσέλος στράφηκε στον διάδοχο λέγοντάς του: – «Μην εκπλαγείτε κύριε, μ’ αυτό που θα δείτε. Πρέπει να γίνει έτσι». Κι αμέσως μετά διέταξε τους συντρόφους που τον συνόδευαν να κάνουν γρήγορα αυτό που είχαν έρθει να κάνουν εκεί: eia, breviter facite hoc propter quod huc venistis, στα λατινικά του χρονογράφου. Ακολουθήσε η εν ψυχρώ δολοφονία του στρατάρχη της Νορμανδίας και της Καμπανίας, για την οποία μιλήσαμε παραπάνω. Ο Μαρσέλος ήταν έμπειρος ρήτορας και εξοικειωμένος με τη συλλογιστική των σχολαστικών και βλέποντας τον διάδοχο τρομαγμένο, του είπε: «μην ανησυχείτε κύριε», εννοώντας ότι κάνει τη διάκριση μεταξύ καλού ηγεμόνα και κακών συμβούλων, συλλογισμός που χαρακτηρίζεται ως disinguo. Ο Μαρσέλος, φορώντας τον σκούφο που είχε ανταλλάξει με τον βασιλιά, μίλησε στον λαό. Χαρακτήρισε προδότες τους δολοφονημένους, είπε ότι έκανε το καθήκον του. Τον χειροκρότησαν, και νόμισε ότι τον αποδοκίμασαν. Κατέλαβε το παλάτι, ζήτησε από τον φοβισμένο διάδοχο να αποδεχτεί ό, τι είχε συμβεί, αφού συνέβη με τη *βούληση του λαού.* Είπε ότι ήταν φίλος των Παριζιάνων. Ζήτησε από τους αξιωματούχους του να φορέσουν κι αυτοί τον σκούφο. Ήταν ουσιαστικά κρατούμενος, τον υποχρέωναν στο όνομα της συμφιλίωσης, να γευματίζει με τον θανάσιμο αντίπαλό του, τον βασιλιά της Ναβάρας, τον οποίο βάραινε η υποψία της ηθικής αυτουργίας για το έγκλημα των δυο στραταρχών. Απ’ αυτό το σημείο και μετά, η κατάσταση ανατρέπεται. Ο Στέφανος Μαρσέλος, χάνει την υποστήριξη της Γενικής Συνέλευσης των Τάξεων. Το έγκλημα είχε γύρει την πλάστιγγα εις βάρος του. Οι εκπρόσωποι των ευγενών αποχώρησαν από τη συνέλευση και από το Παρίσι. Πολλοί επίτροποι τη Γενικής Συνέλευσης παραιτήθηκαν από τις θέσεις τους. Ο Στέφανος τους αντικατέστησε με δικούς του ανθρώπους. Με άλλα λόγια το Παρίσι υποκαθιστούσε τους εκπροσώπους του υπόλοιπου βασιλείου. Αλλά το υπόλοιπο βασίλειο, δεν ακολούθησε. Η περιοχή της Πικαρδίας αρνήθηκε την οικονομική της βοήθεια, αν και προηγουμένως είχε βοηθήσει το Παρίσι στην απελευθέρωση του βασιλιά της Ναβάρας. Η περιοχή της Καμπανίας συγκάλεσε γενική συνέλευση, στην οποία παραβρέθηκε ο διάδοχος, εις πείσμα της βούλησης του Μαρσέλου. Ήταν αυτό που χρεαζόταν ο βασιλικός παράγοντας, ένα σημείο αγκίστρωσης. Οι άνθρωποι της Καμπανίας κατηγόρησαν ανοικτά το Παρίσι για τη δολοφονία των δυο συμβούλων. Παρόμοια κατάσταση στην Κομπιένη. Ο διάδοχος αποφάσισε μάλιστα να μεταφέρει εκεί τη Γενική Συνέλευση των Τάξεων, παίρνοντάς την από το Παρίσι. Επρόκειτο με άλλους όρους για μια αντεπανάσταση εναντίον της επαναστατικής κυβέρνησης του Παρισιού. Ο διάδοχος έχοντας με το μέρος του τις υπόλοιπες πόλεις του βασιλείου, απαίτησε να του παραδώσουν όσους είχαν στραφεί εναντίον του. Ο Στεφανος Μαρσέλος ήταν τώρα πολιορκημένος. Οχύρωσε την πόλη. Αναζήτησε μισθοφορικά στρατεύματα, δηλαδή περιφερόμενους ληστές. Στρατολόγησε και μέσα στο Παρίσι, φονιάδες και ανθρώπους του υποκόσμου. Τουλάχιστον έτσι τον κατηγορούσαν. Ευγενείς γύρω από τον διάδοχο και αστοί γύρω από τον Μαρσέλο, ήταν έτοιμοι για την τελική σύγκρουση. Και τότε ξέσπασε η εξέγερση της υπαίθρου, για την οποία μιλήσαμε ήδη. Ας δούμε όμως με περισσότερες λεπτομέρειες την κατάσταση στην ύπαιθρο. Μετά τη καταστροφική μάχη του Πουατιέ, πολλοί ευγενείς αφέθηκαν ελεύθεροι υπό τον όρο ότι θα συγκεντρώσουν τα λύτρα της οριστικής απελευθέρωσής τους. Το κόστος μεταφέρθηκε στους χωρικούς, που είχαν ήδη πληρώσει πριν από τον πόλεμο για τα όπλα των ευγενών, για τα πανάκριβα οικόσημά τους, τις πανάκριβες μεταξωτές σημαίες τους. Τώρα έπρεπε να πληρώσουν τα λύτρα της απελευθέρωσης. Κατασχέθηκαν ζώα, εργαλεία, η σοδειά που είχε μπει στην άκρη για τη σπορά. Βασανίζονταν με τα πιο σκληρά βασανιστήρια για ν’ αποκαλύψουν αν είχαν κρυψώνες. Ήταν επιπλέον εποχή κρίσης. Η τιμή των σιτηρών, είχε παραμείνει στάσιμη για μισό αιώνα. Ο πληθυσμός είχε μειωθεί, η προσφορά ξεπερνούσε τη ζήτηση και η ύπαιθρος της παραγωγής βρισκόταν σε ασφυξία. Τ γεωργικά εργαλεία αντιθέτως και άλλα προϊόντα απαραίτητα στον χωρικό ακρίβαιναν. Μετά τη Μεγάλη Πανώλη, όλα τα βιοτεχνικά προϊόντα που προϋπέθεταν εξειδικευμένες εργασίες. Υπό τέτοιες συνθήκες, τα μέγαρα και οι πύργοι των ευγενών φάνταζαν ως τα σύμβολα της σκληρότερης καταπίεσης. Αλλά για τους χωρικούς ο κύκλος της βίας δεν έκλεινε με τους ευγενείς που τους αποσπούσαν ό, τι τους απέμενε. Το βασίλειο ήταν γεμάτο από οργανωμένες ληστρικές ομάδες απότακτων, τις περίφημες εταιρείες, που απαρτιζόταν από Ναβαραίους και Άγγλους. Λεληλατούσαν πόλεις και κωμοπόλεις. Ένας περίφημος αρχηγός τους, επονομαζόμενος ο «Πρωθιερέας», επέβαλε στον πάπα να δειπνήσει μαζί του στην πόλη της Αβινιόν, να του δώσει συγχώρεση και 40.000 σκούδα. Ο ίδιος ο αδελφός του βασιλιά της Ναβάρας, ήταν αρχηγός ληστρικής εταιρείας. Πολλοί ευγενείς και ιππότες σχημάτισαν ληστρικές κομπανίες. Σε ορισμένες περιπτώσεις η ληστεία έπαιρνε χαρακτήρα κοινωνικού παιχνιδιού, όπως για ’κείνον τον άρχοντα που σκότωνε και έκλεβε για να λάμψει στα μάτια της αγαπημένης του, της Ισαβέλλας του Ζυλιέ, ανηψιάς της βασίλισσας της Αγγλίας. Ήταν νέος και φοβερά ερωτευμένος, όπως γράφτηκε. Το βασιλικό κράτος είχε αδυνατίσει και σχεδόν αποσυντεθεί με την κρίση που ακολούθησε τη μάχη του Πουατιέ. Ήταν η χαρά των ευγενών, που τώρα δεν τους έλεγχε κανείς. Κέρδιζαν κι αυτοί με τον τρόπο τους τη δική τους επανάστασηˑ έλεγχαν την ύπαιθρο και απειλούσαν το Παρίσι. Οι χωρικοί κρυβόντουσαν, λέγεται, σε κατακόμβεςˑ οι αστοί στο Παρίσι άναβαν κεριά και φρουρούσαν τα τείχη μην εμφανιστεί καμιά ληστρική ομάδα. Αναπόφευκτα ο πληθυσμός της υπαίθρου οδηγήθηκε στη σιτοδεία, αν όχι στον λιμό. Η εξέξερση φάνηκε ως η μόνη δυνατή λύση, που κανείς δεν περίμενε να προέλθει από αυτούς τους συνήθως υποταγμένους ανθρώπους. Η εξέγερση των Ζακ απαίτησε όμως από τους άρχοντες και καθυστερημένες οφειλές αιώνων. Επρόκειτο για μια εκδίκηση των καταραμένων της γης. Δεν σταγγάλισαν μόνο πρόσωπα, ήθελαν να αφανίσουν ολόκληρη τη ράτσα, να την προσβάλουν στην τιμή της, βιάζοντας τις γυναίκες της και φορώντας τα ρούχα της. Αλλά παρά τις αρνητικές περιγραφές μιας συγκεκριμένης χρονογραφίας, γραμμένης ούτως ή άλλως από ευγενείς ή μοναχούς φίλα προσκείμενους προς τους ευγενείς, οι εξεγερμένοι οργανώθηκαν. Στις τάξεις τους προσχώρησαν ακόμα και πλούσιοι, κάτοικοι πόλεων και κωμοπόλεων. Πολλά χωριά διόριζαν ένα εκπρόσωπό τους στις αγροτικές συνελεύσεις, συχνά διαλεγμένο ανάμεσα στους προύχοντες της περιοχής, ακόμα και ανάμεσα στις ανώτερες τάξεις των αστών, ακόμα και ανάμεσα από την αριστοκρατία. Η οργάνωσή τους δεν πρόλαβε να δώσει αποτελέσματα, να διαμορφώσει μια συγκεκριμένη πολιτική. Οργανώθηκε πολύ γρήγορα η κατάπνιξη του κινήματος. Την ανέλαβε σε πρώτη φάση ο βασιλιάς της Ναβάρας και την διεκπεραίωσε με δόλο. Κάλεσε και κολάκευσε (blanditiis) τους κυριότερους αρχηγούς της. Τους αιχμαλώτισε κατά τη διάρκεια των διαπραγματεύσεων. Τους καταδίωξε στη συνέχεια. Το ενδιαφέρον, εκτός των άλλων, της εξέγερσής τους έγκειται στο γεγονός ότι προκάλεσε τον προβληματισμό των εξεγερμένων αστών στο Παρίσι και ιδίως του Στέφανου Μαρσέλου. Αυτός κατάλαβε αμέσως ότι ήταν προς το συμφέρον του να τους βοηθήσει. Παρότρυνε μάλιστα και άλλες πόλεις, όπως αυτή του Μω, της Αμιένης και του Σενλί, να κάνουν το ίδιο. Δεν συμφωνούσε με τις πρακτικές τους, αλλά καταλάβαινε ότι μπορούσε να τους στρέψει επωφελώς εναντίον των ευγενών και υπέρ των εξεγερμένων στο Παρίσι. Προσπάθησε να παρέμβει στην επιλογή των αρχηγών της εξέγερσης, προσπάθησε να κατευθύνει τις επιχειρήσεις τους εναντίον των κάστρων που αποτελούσαν κίνδυνο για το Παρίσι. Κατάλαβε γρήγορα ότι έπρεπε να στείλει δυνάμεις στο πεδίο και οργάνωσε δυο επιχειρήσεις με σώματα Παριζιάνων και μισθοφόρων. Η παρέμβασή τους μετρίασε τις υπερβολές των εξεγερμένων, όπως αποκαλύπτουν τα αρχειακά τεκμήρια που διαθέτουμε καθώς και τα διάφορα χρονικά. Οι στρατιώτες του απαγόρευαν επί ποινή θανάτου και στο όνομα του πρεβότου Στέφανου Μαρσέλου τη δολοφονία γυναικών και παιδιών. Πρόσφεραν μάλιστα και άσυλο στις οικογένειες των αντιπάλων. Η τελευταία μάχη δόθηκε στην πόλη του Μω, που όπως είπαμε τους είχε δεχτεί. Στην ίδια πόλη είχε καταφύγει και ένα πλήθος από αρχόντισες, που επίσης προαναφέραμε. Αυτές είχαν κλειστεί στην αγορά της πόλης. Από’κει έβλεπαν να φτάνουν οι εξερμένοι, οι Ζακέτες. Είχαν πεθάνει από τον φόβο τους, ήξεραν πώς κινδύνευαν να σφαγιαστούν. Ως από μηχανής θεός, εμφανίστηκε ένα σώμα σταυροφόρων που επέστρεφε από την Πρωσία, έχοντας πολεμήσει με τους Τεύτονες ιππότες. Μπήκαν στην πόλη και σχημάτισαν ένα ανθρώπινο τείχος μπροστά στην αγορά και έχοντας πίσω τους τις αρχοντισες. Ήταν καλύτερα οπλισμένοι και εκπαιδευμένοι από τους εξερμένους. Τους επιτέθηκαν και τους κατέσφαζαν σαν τα ζώα. Σκότωσαν, ειπώθηκε 7000 και έκαψαν την πόλη που τους είχε δώσει καταφύγιο. Ο Στέφανος Μαρσέλος έχασε τους καλύτερους άνδρες του. Αυτά έγιναν την 9 Ιουνίου του 1358. Ακολούθησε μια περίοδος λευκής τρομοκρατίας. Οι υπόλοιποι ευγενείς ανακουφίστηκαν και ανέκτησαν την εμπιστοσύνη τους, πήραν τα όπλα και άρχισαν να τους καταδιώκουν κι αυτοί, κατακαίγοντας την ύπαιθρο. Η καταστολή υπήρξε τέτοια που αποτυπώθηκε στη δημοτική ποίηση. Οι εξεγερμένοι αναδιπλώθηκαν στην πόλη του Σενλί. Αλλά τώρα, αντίθετα από τη Μω, καταδιώχτηκαν μέσα στην πόλη, όπου τους αντμετώπισαν με τον σκληρότερο τρόπο οι κάτοικοί της.

Το Παρίσι αντιστεκόταν ακόμα, αν και κατ’ ουσίαν ήταν πολιορκημένο. Ο Στέφανος Μαρσέλος είχε χάσει τα εξωτερικά ερείσματα που θα μπορούσαν να του δώσουν οι εξεγερμένοι, αλλά χρειαζόταν τη στρατιωτική βοήθεια του βασιλιά της Ναβάρας, εξολοθρευή των εξερμένων. Τον διόρισε φρούραρχο της πόλης. Οι δυσαρέσκειες αυξήθηκαν, οι τιμές των αγαθών ανέβαιναν στην πολιορκημένη πόλη. Ο διάδοχος δεν στάθμευε μακριά και περίμενε. Ο βασιλιάς της Ναβάρας φάνηκε απρόθυμος να υπερασπιστεί την πόλη και αποσύρθηκε διαπραγματευόμενος μεγαλύτερες αμοιβές στην πόλη-προάστειο του Αγίου Διονυσίου. Διαπραγματευόταν και με το Παρίσι και, μυστικά, με τον διάδοχο, προδίδοντας έτσι το Παρίσι. Ξεσπούσαν συμπλοκές μεταξύ των κατοίκων και των ανθρώπων του Ναβαρέζου. Αυτός έγδερνε κυριολεκτικά τους κατοίκους, ζητώντας όλο και περισσότερο για την προστασία τους. Η κοινή γνώμη στρεφόταν τώρα εναντίον του Στέφανου Μαρσέλου, θεωρώντας τον υπεύθυνο για όλα. Δεν του έμενε άλλη λύση, παρά να παραδώσει το Παρίσι στον βασιλιά της Ναβάρας, να τον κάνει βασιλιά της Γαλλίας. Η λύση αυτή είχε κάτι το τραγικό. Ο υπερασπιστής του Παρισιού, ο φυσικός αρχηγός του, ο επαναστάτης κατά του διαδόχου, έπρεπε να παραδώσει την πόλη σ’ ένα βασιλιά ληστή. Τον εκατέλειψαν οι πιο στενοί συνεργάτες του, ο συγγενής του Ζαν Μαγιάρ. Συννενοήθηκαν με το κόμμα του διαδόχου. Τον βρήκαν λέγεται νύχτα σε μια πύλη της πόλης και τον ρώτησαν:

* «Στέφανε, τι κάνεις τέτοια ώρα εδώ»;
* «Θάπρεπε να ξέρετε, είμαι εδώ για να φυλάω την πόλη που κυβερνώ».
* «Δεν είναι έτσι, επειδή κρατάς τα κλειδιά της πόλης, και θέλεις να την προδώσεις».
* «Λέτε ψέμματα»,
* «Σκοτώστε τον».

Τη συνέχεια της ιστορίας την είπαμε παραπάνω. Μπορούμε όμως να βγάλουμε μερικά συμπεράσματα και να κάνουμε μερικες παρατηρήσεις για όλα τα παραπάνω.

Η μάχη του Πουατιέ, οι καταστροφικές της συνέπειες για το βασίλειο της Γαλλίας, προκάλεσε ένα κενό εξουσίας που ήρθαν να καλύψουν δυο παράγοντες. Ο διάδοχος γιός του αιχμάλωτου βασιλιά, και η συνέλευση των τάξεων, στην οποία εκπροσωπούνταν οι ευγενείς, οι αστοί και οι κληρικοί, όλων των περιοχών του βασιλείου. Κυρίαρχη πολιτική προσωπικότητα στη Συνέλευση ήταν ο Στέφανος Μαρσέλος, πρόεδρος των εμπόρων. Η συνέλευση των τάξεων είχε μόνη το δικαίωμα να εγκρίνει την παροχή οικονομικής βοήθειας προς τη συνέχιστη της πολεμικής προσπάθειας του διαδόχου και για την απελευθέρωση του αιχμαλώτου βασιλιά. Απαιτούσε όμως τον έλεγχο των οικονομικών του κράτους και τη συνδιαχείριση του βασιλείου. Ο διάδοχος, παρακινημένος από συμβούλους του και άλλου ευγενείς, δεν επιθυμούσε αυτήν τη συνδιαχείριση. Το Παρίσι δυσαρεστήθηκε από την άπροθυμία του και προσπάθησε να τον υποχρεώσει βίαια. Επιπλέον κινητοποίησε ως αντίπαλο δέος και ένα εν δυνάμει διεκδικητή του θρόνου, ένα αμφιλεγόμενο αλλά χαρισματικό πρόσωπο τον βασιλιά της Ναβάρας. Το γενικότερο πλαίσιο μέσα στο οποίο διαδραματίζονταν αυτά τα γεγονότα ήταν ασφυκτικό, αφού την ύπαιθρο λυμαίνονταν ληστές κάθε είδους, απότακτοι κυρίως των στρατών του πολέμου, και ευγενείς που προσπαθούσαν να συγκεντρώσουν τα λύτρα της απελευθέρωσής τους. Οι τιμές των αγαθών ανέβαιναν και η κατάσταση μέσα στο Παρίσι γινόταν ασφυκτική. Ο Στέφανος Μαρσέλος στην προσπάθειά του να πιέσει τον διάδοχο στην αποδοχή των μέτρων που πρότεινε η συνέλευση, δολοφονεί δυο σημαντικούς συνεργάτες του διαδόχου. Το έγκλημα τον αποσταθεροποιεί στην κοινή γνώμη αλλά και στη Γενική Συνέλευση των τάξεων ενώ ο διάδοχος καταφέρνει να ξεφύγει, βρίσκοντας καταφύγιο και στηρίγματα σε άλλες πόλεις. Ο Μαρσέλος αναγκάζεται να συνεργαστεί με τον διεκδικητή του θρόνου και ν’ απομακρυνθεί μέχρι προδοσίας από τον φυσικό του σύμμαχο, τη συνέλευση των τάξεων. Τότε ξεσπούν γενικευμένες εξεγέρσεις στην ύπαιθρο. Ο Μαρσέλος βρίσκει προσωρινά ένα σύμμαχο σ’ αυτές αλλά η ατυχής έκβασή τους του στερεί αυτή τη διέξοδο. Ο Μαρσέλος από ήρωας της εξέγερσης γίνεται ο αποδιοπομπαίος των εξερμένων. Προδίδεται στο διάδοχο και δολοφονείται. Στη σύγκρουση που είχε γεννηθεί μεταξύ των δύο καθεστωτικών παραγόντων, με τη συμμετοχή του λαού του Παρισιού, των εξερμένων της υπαίθρου και του διεκδικητή του θρόνου, νικητής αναδεικνύεται ο δυναστικός παράγοντας, ο κακεχτικός γιός του αιχμάλωτου βασιλιά. Σε μια ανατροπή των πραγμάτων, τον στήριξαν οι πόλεις του βασιλείου εκτός Παρισιού, έδρα της εξέγερσης, που δεν συγχώρεσαν το γεγονός ότι το Παρίσι πήγε να τις υποκαταστήσεις και οι ευγενείς, που έβλεπαν τη σοβαρή απειλή που αποτελούσε για τα συμφέροντά τους ο έλεγχος των αστών στα οικονομικά του βασιλείου. Η επανάσταση του Παρισιού, οδήγησε τους εξερμένους της στη υποταγή του διαδόχου, αφού θυσίασαν τον αρχηγό τους. Η εξέγερση του Παρισιού ενίσχυσε την νομιμοφροσύνη των πόλεων της περιφέρειας που περισυνέλεξαν τον κατατρεγμένο διάδοχο. Η προσπάθεια του Στέφανου Μαρσέλου να δώσει το βασίλειο σε ένα διεκδικητή του θρόνου, τον απονομιμοποίησε στα μάτια των νομιμοφρόνων. Η προσπάθεια του να υποκαταστήσει τη Συνέλευση των Τάξεων με δικούς του εκπροσώπους, τον απονομιμοποίησε στο εσωτερικό των κοινωνικών του συμμαχιών. Η εξέγερση της υπαίθρου, που θα μπορούσε θεωρητικά να διευρύνει τη δυναμική της εξέγερσης του Παρισιού, καταπνίγηκε από εκείνο που ο Στέφανος Μαρσέλος θεωρούσε σύμμαχό του, τον διεκδικητή του θρόνου, βασιλιά της Ναβάρας. Κοντολογίς η δυναμική των γεγονότων αποδείχτηκε εντελώς διαφορετική από το δυναμικό των εξεγέρσεων. Η πολιτική φιλοσοφία των εξερμένων στο Παρίσι ήταν απλή. Το ίδιο το θράσος τους, τους αναστάτωσε. Και στους αστούς του Παρισιού δεν αρέσουν οι περιπέτειες που διαρκούν. Οι παραδοσιακές δομές, φάνηκαν επίμονες και ανθεκτικές, και μάλιστα δύσπιστες σε νεωτερισμούς, όταν οι νεωτερισμοί ξεπέρασαν ένα επιτρεπτό όριο διαπραγμάτευσης. Το βασίλειο της Γαλλίας θα μπορούσε ίσως να έχει επιτύχει ένα συμβιβασμό του τύπου της Magna Carta, όπως είχε επιτύχει ο βασιλιάς της Αγγλίας το 1215. Εδώ αντιθέτως κέρδισε η υπεροπτική επιμονή του διαδόχου στις παραδοσιακές αξίες της βασιλείας και στην πολιτική του ικανότητα να διαπραγματευτεί με τις άλλες πόλεις απομονώνοντας την πρωτεύσουσα, απομονώνοντας το ίδιο τον αρχηγό του από τους πιο στενούς συνεργάτες του. Ίσως το βασικό του επιχείρημα κατά των λαϊκών απαιτήσεων να ήταν η έκτακτη κατάσταση στην οποία βρισκόταν το βασίλειο, που δεν άφηνε πολλά περιθώρια διαπραγματεύσεων και μακρών διαδικασιών. Αν και μπροστά του ο αντίπαλός του φαινόταν εμπειρότερος, ο δεκαοκτάχρονος κακεχτικός δελφίνος, ο ηττημένος του Πουατιέ, αποδείχτηκε ένας ιδιαίτερος αντίπαλος, που αξιοποίησε όλες τις δυνατότητες που του έδινε το σύστημα και τις συμβουλές των αξιωματούχων του. Ήξερε να κερδίζει χρόνο, να τραβάει τα νήματα, να εκμεταλλεύεται τις ευκαιρίες, να παρακολουθεί με παρατηρητικότητα τα γεγονότα. Αξιοποίησε κυρίως τον συμβολικό του ρόλο, του εγγυητή της τάξης. Οι ανησυχίες που αφύπνισε η εξέγερση των αγροτών, ουσιαστικά τον βοήθησαν. Στη συνέχεια άλλωστε της ιστορίας, αποδείχτηκε ένας επιδέξιος βασιλιάς, ως Κάρολος ο Ε΄, που θα αποκαταστήσει τις απώλειες του πατέρα του. Ωστόσο ο Στέφανος Μαρσέλος, παρά το δραματικό του τέλος, άφηνε μέσω του «Μέγα Διατάγματος» μια κληρονομιά πολιτειακής συνύπαρξης μεταξύ του στέμματος και των άλλων θεσμικών οργάνων του κράτους, που θα ξανασυζητηθεί στο μέλλον. Οι εξεγερμένοι της υπαίθρου που τώρα θα λέγονται όλοι Ζακ Μπονόμ, θα δημιουργήσουν μια νέα συνείδηση στους πληθυσμούς της υπαίθρου, που στο μέλλον θα τους καταστήσει διακριτούς. Λίγα χρόνια πριν η εξέγερσή τους θα ήταν μια ακόμα εξέγερση. Μια από τις πολλές της εποχής. Λίγα χρόνια αργότερα μετά τα γεγονότα στα οποία αναφερθήκαμε, ένας χρονογράφος θα αναφερθεί σε κάποια κατορθώματά τους και δεν θα τους αναφέρει ως χωρικούς αλλά ως Ζακ. Η ύπαιθρος απέκτησε μια ταυτότητα, εξαιτίας τους. Το Μέγα Διάταγμα ονομάστηκε η πρώτη πολιτική πράξη της Γαλλίας, η ζακερί, ονομάστηκε η αφύπνιση του λαού της υπαίθρου.